Smernica Rady
z 21. júla 1986,
ktorou sa mení a dopĺňa smernica 79/117/EHS zakazujúca uvedenie na trh a použitie prípravkov na ochranu rastlín obsahujúcich určité účinné látky
(86/355/EHS)
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 79/117/EHS z 21. decembra 1978 zakazujúcu uvedenie na trh a použitie prípravkov na ochranu rastlín obsahujúcich určité účinné látky [1], naposledy zmenenú a doplnenú smernicou 86/214/EHS [2], najmä na jej článok 6,
keďže uvedená smernica stanovuje, že obsah prílohy má byť pravidelne dopĺňaný a menený, aby sa prihliadlo na vývoj vedeckých a technických poznatkov;
keďže sa zistilo, že použitie etylénoxidu ako prípravku na ochranu rastlín, najmä na fumigáciu rastlín alebo rastlinných produktov pri skladovaní, zanecháva reziduá v potravinách, ktoré môžu spôsobiť škodlivé účinky pre ľudské zdravie ľudí alebo zdravie zvierat;
keďže s výnimkou určitých menej významných komodít sú dostupné alternatívne ošetrenia;
keďže uvedenie na trh a použitie etylénoxidu ako prípravku na ochranu rastlín môže byť preto zakázané;
keďže môžu byť dočasne povolené vnútroštátne výnimky z tohto zákazu pre určité menej významné komodity, ak je to potrebné, a nebudú dostupné iné metódy ošetrenia,
PRIJALA TÚTO SMERNICU:
Článok 1
Do prílohy smernice 79/117/EHS sa týmto dopĺňa nasledovný zápis:
"C.etylénoxid | a)Redukcia patogénov nasledovnej sušenej zeleniny, určenej na začlenenie do potravinových prípravkov, ktoré pred konzumáciou neprejdú úplným tepelným spracovanímŠpargľaCibuľaPórHubyb)Redukcia patogénov sušených byliniek a korenínc)Redukcia patogénov sušených byliniek určených výhradne na uvedenie na trh bez ďalšieho spracovania ako liečivé produktyd)Redukcia patogénov v kakaovom prášku a čokoládee)Fumigácia tabakových listov Týmto výnimkám sa skončí platnosť najneskôr 31. decembra 1989. |
Článok 2
Členské štáty uvedú do účinnosti zákony, iné predpisy a administratívne opatrenia potrebné na dosiahnutie súladu s touto smernicou do 1. júla 1987. Bezodkladne o tom informujú Komisiu.
Článok 3
Táto smernica je adresovaná členským štátom.
V Bruseli 21. júla 1986